প্রকৃতপক্ষে কোনো ব্যাংকের পণ্যই গ্রাহক বিরোধী নয়, কিন্তু ব্যাংকারের তথ্য দেয়া-না দেয়া, গোপন করা কিংবা মিথ্যা বা বিকৃত তথ্য দেয়ার কারণেই গ্রাহকরা বঞ্চিত হয়, ব্যাংকের সুনাম ক্ষুন্ন হয়। তাই গ্রাহকদের কোনো বিষয়ে অজ্ঞতার মাঝে রাখা উচিত নয়। ব্যাংকার খুব ভাল করেই জানেন, গ্রাহকের জিজ্ঞাসাগুলো কী, কিংবা গ্রাহক কোন বিষয়গুলো নিয়ে সংক্ষুব্ধ হতে পারেন। তাই ব্যাংকারের উচিত গ্রাহকের জিজ্ঞাসার অপেক্ষা না করে নিজ থেকেই গ্রাহককে এসব বিষয় স্পষ্ট করে দেয়া। আরও যেটা ব্যাংকগুলো করতে পারে তা হল, কোনো এফডিআর নবায়ন হলে স্বয়ংক্রিয় এসএমএস ব্যবস্থার মাধ্যমে নবায়নকৃত মুনাফার হার জানিয়ে দেয়া। তাঁর ডিপিএস, ডাবল বেনিফিট বা মাসিক মুনাফা ভিত্তিক স্কিমটির মেয়াদ উত্তীর্ণ হলে তাৎক্ষণিকভাবে তাকে এসএমএস, ফোন কল, পত্র মারফত বা ইমেইলে জানিয়ে দেয়া। ঠিক তেমনিভাবে মেয়াদ শেষে যেন গ্রাহকের আকাশ থেকে পড়ার মত অবস্থা না হয়, সেই জন্য আয়কর কিংবা আবগারি শুল্ক কর্তনের সাথে সাথেই এসএমএস নোটিফিকেশন এর মাধ্যমে গ্রাহককে জানিয়ে দিয়ে এসব চার্জ সম্পর্কে গ্রাহক-কে অবগত রাখা উচিত। বাংলাদেশ ব্যাংক যেমনটি ঋণের সুদ বৃদ্ধির ক্ষেত্রে বলেছে যে, যেসব মেয়াদি ঋণের সুদ হার (ইসলামী ব্যাংকের পরিভাষায় বিনিয়োগের ওপর মুনাফার হার) পরিবর্তনশীল সেক্ষেত্রে সুদ বা মুনাফার হার বৃদ্ধি করতে হলে তার যৌক্তিকতা তুলে ধরে গ্রাহককে এক মাস সময় দিয়ে নোটিশ প্রদান করতে হবে। তেমনিভাবে আমানতের সুদহার হ্রাস-বৃদ্ধিও গ্রাহকের জানার অধিকার আছে।